b'\n_START_ARTICLE_\nAmonijev \xc5\xbeelezov(II) sulfat\n_START_SECTION_\nUporaba\n_START_PARAGRAPH_\nV analizni kemiji se uporablja za titracije, za katere je bolj primeren kot \xc5\xbeelezov(II) sulfat, ker je manj nagnjen k oksidaciji s kisikom iz zraka. Oksidacija Fe\xc2\xb2\xe2\x81\xba v Fe\xc2\xb3\xe2\x81\xba je zelo odvisna od pH in poteka veliko la\xc5\xbee pri visokih pH. Amonijevi ioni iz Mohrove soli raztopino rahlo nakisajo in s tem upo\xc4\x8dasnijo proces oksidacije. Raztopini se v ta namen obi\xc4\x8dajno doda tudi nekaj \xc5\xbeveplove kisline._NEWLINE_Amonijev \xc5\xbeelezov(II) sulfat se uporablja v Frickejevih dozimetrih za merjenje velikih doz gama sevanja.\n_START_SECTION_\nPriprava\n_START_PARAGRAPH_\nMohrova sol se pripravlja z raztapljanjem ekvimolarnih koli\xc4\x8din \xc5\xbeelezovega(II) sulfata heptahidrata (FeSO\xe2\x82\x84\xe2\x80\xa27H\xe2\x82\x82O) in amonijevega sulfata v vodi, rahlo nakisani z \xc5\xbeveplovo kislino. Dvojna sol nastane s kristalizacijo iz tako pripravljene raztopine. Kristali soli so modro zelene barve.\n_START_SECTION_\nNe\xc4\x8disto\xc4\x8de\n_START_PARAGRAPH_\nStandardna Mohrova sol mora biti najmanj 99\xc2\xa0%. Pred uporabo v titraciji se mora rekristalizirati, filtrirati, izprati in posu\xc5\xa1iti. Med najpogostej\xc5\xa1imi ne\xc4\x8disto\xc4\x8dami so Mg, Mn, Ni, Pb in Zn.'